**ОПШТИНА КОСЈЕРИЋ**

**ОБЛАСТ: УРБАНИЗАМ И САОБРАЋАЈ**

*Законодавни и стратешки оквир*

**Израда планских и урбанистичких докумената и процедуре издавања локацијских услова, заједно са процедурама везаним за изградњу објеката у Републици Србији регулисане су Законом о планирању и изградњи[[1]](#footnote-1) (ЗПИ).** Поверене послове који произилазе из предметног Закона на територији општине Косјерић обавља Одељење за урбанизам, изградњу, инспекцијске послове, комунално - стамбене и имовинско-правне послове.[[2]](#footnote-2) Послови израде планске документације у складу са Законом о јавним набавкама и Законом о планирању и изградњи, поверени су правним лицима регистрованим за обављање предметних послова. Једно лице обавља послове и грађевинског и инспектора за саобраћај, путеве и друмски саобраћај.

**Просторни план Републике Србије (ППРС) од 2021. до 2035. године (нацрт) и Стратегија одрживог и интегралног урбаног развоја Републике Србије (СОУР) до 2030.године представљају кровна стратешка документа просторног развоја Републике Србије.** Општина Косјерић има израђена следећа документа: Просторни План општине Косјерић („Сл. лист општине Косјерић“, број 7/2011) и Стратегију одрживог развоја општине Косјерић 2018-2028. ППО Косјерић је у складу са још увек важећим ППРС[[3]](#footnote-3). Територија општине Косјерић обухваћена је и Регионалним просторним планом Златиборског и Моравичког управног округа ("Службени гласник РС", бр. 1/2013) као планом вишег реда. За седиште локалне самоуправе донет је План генералне регулације града Косјерића („Службени лист општине Косјерић“, број 3/12) и Измена и допуна плана генералне регулације града Косјерића („Сл. лист општине Косјерић“ бр. 10/2020). Тренутно је у изради и Друга измена и допуна плана генералне регулације града Косјерића, јавни увид завршен 10.10.2023.године. Временски хоризонт ППО Косјерић који је усвојен 2011. је до 20 година, али нови Просторни план Републике Србије је у фази нацрта и локална самоуправа треба у наредном периоду да приступи усаглашавању својих планских докумената (ППО и ПГР) са новим Просторним планом РС, т.ј. препорука је израда новог ПП општине, као кровног планског документа општине.

**Нормативна акта за област саобраћаја на основу којих ЈЛС спроводе своје надлежности у овој области су Закон о путевима[[4]](#footnote-4) и Закон о безбедности саобраћаја на путевима[[5]](#footnote-5).** О примени ових закона у општинској управи Косјерић стара се Одељење за урбанизам, изградњу, инспекцијске послове, комунално - стамбене и имовинско-правне послове. Послови везани за саобраћај обављају се у Одељењу и дефинисани су кроз: праћење стања, предлагање мера и инспекцијски надзор над извршавањем закона и других прописа на одржавању, заштити, изградњи и реконструкцији локалних и некатегорисаних путева; надзор над применом општинских одлука у којима се регулише саобраћај; надзор над вршењем истовара и утовара робе из моторних возила; праћење стања, предлагање мера и инспекцијски надзор над законитошћу у обављању друмског локалног превоза и то: ванлинијског превоза путника, линијског и ванлинијског превоза ствари, превоза за сопствене потребе лица и ствари и ауто-такси превоза.[[6]](#footnote-6)

Једно лице обавља послове грађевинског инспектора и инспектора за саобраћај, путеве и друмски саобраћај и ради у оквиру Одељења за урбанизам, изградњу, инспекцијске послове, комунално - стамбене и имовинско-правне послове. Инспекцијске послове треба издвојити из Одељења за урбанизам и изградњу.

Општина Косјерић оснивач је два јавна предузећа: Комунално јавно предузеће "Елан" и Јавно комунално предузеће "Градска топлана".

*Просторни развој општине Косјерић*

**Општина Косјерић налази се у Златиборском округу у Западној Србији.** Општина Косјерић простире се на површини од 358 квадратних километара, састоји се од 27 насеља и 28 катастарских општина. Подручје општине Косјерић је брдско-планинско, кључни фактори формирања и развоја општине су долина реке Скрапеж и котлинско проширење у њој. Према степену развијености, Косјерић спада у групу јединица локалне самоуправе чија је развијеност изнад републичког просека. Општински центар је Косјерић, коме гравитирају остала приградска и сеоска насеља.

Општина се налази на путном правцу М21 Нови Сад – Шабац – Пожега - граница са Црном Гором. Други стратешки путни правац је Београд – Ваљево – Косјерић - Пожега.

**За последњи пописни период од 2011. до 2022. године број становника Косјерића је опао за 16%.** Према попису становништва из 2022.[[7]](#footnote-7) године, Косјерић има **10175** становника. Године 2011. број становника је био 12167. становника. Густина насељености од 29 становника на km² је мала. Број становника се у последњем пописном периоду пропорционално смањио и у самом градском насељу (са 3992 становника 2011. године на 3723 становника 2022.) Између пописа 2002. и 2011. године, број становника се смањио за 13,5 %. Иако општина Косјерић спада у ред општина које су развијене изнад републичког просека, број становника континуирано опада. Континуирано смањење популације је тренд још од почетка вршења редовних пописа и представља озбиљан проблем, јер се од 1948. године број становника смањио за 32,5%. Поред негативног природног прираштаја, овом тренду значајно доприносе и миграције младог и радног способног становништва у околне крајеве. У већини села на територији општине Косјерић становништво је претежно пољопривредно. Депопулација села манифестује се кроз старење и запуштање пољопривреде и свих сеоских подручја, без комуналне и социјалне инфраструктуре и без развојне перспективе. И поред негативних миграционих трендова и деаграризације, по процени, око 70 % становништва општине Косјерић бави се пољопривредном производњом.

**У мрежи насеља Златиборске области Косјерић представља полицентрични урбани регион,** који је под утицајном зоном функционалног урбаног подручја града Ужица. У хијерархији општинских центара Златиборског округа налази се у трећој хиерархијској равни заједно са општином Чајетина.

**У мрежи насеља саме општине Косјерић градско насеље Косјерић представља општински центар, урбану агломерацију са елементима дневног урбаног система** са иницираним дневним миграцијама на релацији приградска и градска насеља – општински центар. У просторном развоју насеља препознаје се формирање већих грађевинских реона (гушће изграђене структуре у равничарском делу општине (Косјерићка котлина у долини Скрапежа и околна насеља); развој пословно-производних зона и збијенија структура насеља иницирана главним саобраћајним токовима (државни пут првог реда, са солидно развијеном мрежом општинских путева) и зоне које обухватају брдско-планинско подручје које карактерише нижи степен искоришћења земљишта – насељска структура разбијеног типа. У општини Косјерић центри заједнице села су села Варда, Мрчићи, Ражана и Сеча река.

**Преко територије Општине Косјерић пролази државни пут IБ реда бр. 21** Нови Сад – Шабац – Пожега - граница са Црном Гором, који представља основну везу општине са окружењем, а уједно представља и правац који повезује север државе и Београд са Црном Гором. Други стратешки путни правац је Београд – Ваљево – Косјерић – Пожега. Територију општине Косјерић повезује и државни пут IIA реда бр. 174 Ужице - Каран - Косјерић - Сеча Река - Варда - Јакаљ – Костојевићи.

Табела 1. Приступачност (у km) од Косјерића до највећих урбаних центара

|  |  |  |  |  |  |
| --- | --- | --- | --- | --- | --- |
| Повезаност | Београд | Нови Сад | Ужице | Крагујевац | Ваљево |
| Друмски саобраћај | 146 | 215 | 28 | 130 | 113 |

Прилог 1. Положај општине Косјерић у односу на веће градове у окружењу



Преко територије општине Косјерић у дужини од 26 километара пролази једноколосечна електрифицирана пруга (Београд) - Ресник - Пожега - Врбница - Државна граница - (Бијело Поље) за јавни путнички и теретни саобраћај. Пруга се налази на магистралном правцу Е-79 који је део европске магистралне железничке мреже од међународног значаја дефинисане Европским споразумом о најважнијим међународним железничким пругама (AGC). Уредбом о категоризацији железничких пруга (Службени гласник РС, бр. 75/06) пруга (Београд) - Ресник - Пожега - Врбница - Државна граница - (Бијело Поље) има ранг магистралне пруге. Ова пруга представља директну везу са Јадранским морем.

**Територија општине Косјерић је релативно добро покривена планском документацијом:** Просторни план општине Косјерић („Сл. лист општине Косјерић“, број 7/2011); План генералне регулације града Косјерића („Службени лист општине Косјерић“, број 3/12) и Измена и допуна плана генералне регулације града Косјерића („Сл. лист општине Косјерић“ бр. 10/2020). За подручје општине на снази су још и шест планова детаљне регулације. Просторни план општине је усвојен је још 2011. године, имао је једну измену и допуну којом је евидентиран коридорски правац за предложену варијанту, измештања државног пута IБ реда бр.21, на делу Подбукови – Мрчићи и изградњетунела кроз масив Маљена. План генералне регулације је ажуриран 2020. године. Потребно је стално ажурирање планске документације и провера усклађенсти са ЗПИ и новим Просторним планом РС када буде усвојен. Родни аспект није обрађен, а наведене су смернице за изградњу и пројектовање објеката за особе са инвалидитетом.

*Намена земљишта*

Просторним планом општине Косјерић приказан је следећи биланс коришћења земљишта:

|  |  |  |  |  |
| --- | --- | --- | --- | --- |
|  | Постојеће | | Планирано | |
| Намена | Површина у ha | % учешће | Површина у ha | % учешће |
| Грађевинско земљиште | 1 029 | 2,89 | 2 702 | 7,55 |
| Пољопривредно | 23 456 | 65,54 | 23 107 | 64,58 |
| Шумско | 11 077 | 30,95 | 9 753 | 27,25 |
| Водно и остало | 223 | 0,62 | 223 | 0,62 |
| Укупно | 35 785 | 100 | 35 785 | 100 |

*Табела 2. Намена земљишта према ППО Косјерић*

**На основу приказаног биланса, уочљиво је да је према коришћењу земљишта, подручје општине Косјерић, рурална средина. Обзиром да око 95% територије припада категоријама шумског и пољопривредног земљишта**, намеће се важност примене смерница заштите, уређења и коришћења шумског и пољопривредног земљишта*.*

ППО Косјерић грађевинско земљиште је планирано близу 7,5% од површине општине, што је за 1/3 (30,00%) више од садашње површине грађевинског земљишта. Иако је у планском периоду предвиђена стагнација демографског раста на нивоу општине, знатно је повећање површине грађевинског подручја. **Обзиром да је у последњем пописном периоду дошло до депопулације општине треба преиспитати потребу за толиким проширењем грађевинског подручја.** ППО је предвиђено повећање шумског земљишта за око 14%, углавном на рачун пољопривредног земљишта нижег бонитета, а мањим делом и на пошумљавање неплодног земљишта - јаруга, камењара.

|  |  |  |  |  |
| --- | --- | --- | --- | --- |
|  | Постојеће | | Планирано | |
| Намена | Површина у ha | % учешће | Површина у ha | % учешће |
| Грађевинско земљиште  Саобраћајне површине  Јавне намене и Остале намене | 240,15 | 32,64 | 517,0 | 70,24 |
| Шуме, Рудно земљиште, Рудишта, Водно земљиште, неизграђено земљиште | 495,55 | 67,36 | 219,0 | 29,76 |
| Укупно | 736 | 100 | 736 | 100 |

Табела 3. Биланс намене површина на подручју ПГР града Косјерића постојеће и планирано

Површина планираног земљишта у граници грађевинског подручја ПГР-а Косјерић износи 736 ha. Површине за јавне намене и објекте чине: саобраћајни објекти и површине, комунална инфраструктура, објекти образовања, здравства, дечје и социјалне заштите, културе, управе, администрције, јавне зелене површине, спорт и рекреација. Остало грађевинско земљиште заузима преостале површине намењене претежно становању, привреди, комерцијалним делатностима, туризму, спорту и рекреацији, услугама и угоститељству као и свим другим наменама на земљишту других власника (приватно, верских заједница). И друге јавне функције, односно намене које су јавног карактера и за јавну употребу, могу бити на земљишту које није одређено за површине јавне намене (образовање, информисање, здрaвство, култура, спорт, зеленило...). Велику површину заузима Цементара са својим депонијама и рудиштима. Остало земљиште (ван грађевинско подручје) представља водно земљиште, шумско и заштитно зеленило.

**ИНДИКАТОР 1. - УДЕО ПОВРШИНА ПОД ШУМАМА**

|  |  |
| --- | --- |
|  | Циљ 15. Заштитити, обнављати и промовисати одрживо коришћење копнених екосистема, одрживо управљати шумама, борити се против дезертификације, зауставити и преокренути процес деградације земљишта и зауставити губитак биодиверзитета  15.1. До 2030. осигурати очување, обнову и одрживо коришћење копнених и унутрашњих слатководних екосистема и њиховог окружења, посебно шума, мочварног земљишта, планина и исушеног земљишта, у складу са обавезама према међународним споразумима |
| **Показатељ ЦОР** | **Предлог локализованог показатеља** |
| 15.1.1. Површина под шумама као удео у укупној копненој површини | Удео површина под шумама, изражено у процентима, у укупној површини општине Косјерић[[8]](#footnote-8) |

**На подручју општине Косјерић шумски ресурси заузимају 37,56% од укупне површине, што је више од просека за РС (25,6%).** Ипак, за период од 10 година проценат земљишта под шумама се смањио за скоро 7,36% (за 2634 ha). Висок проценат смањења шумског земљишта је предвиђен и ППО Косјерић. Ипак, **у наредном периоду концепт уређења шума и шумског земљишта мора да буде очување и унапређење постојећег шумског фонда.**

**Од укупне површине под шумама на територији општине Косјерић око 41% је у државном власништву, а око 59% у приватном.** Шумама и шумским земљиштем на подручју општине Косјерић, у државном власништву, управља и газдује Шумско газдинство „Ужице" преко Шумске управе „Косјерић". Шумама и шумским земљиштем у приватном власништву управљају и газдују власници шума у складу са Законом о шумама.

ППО на шумском земљишту дозвољена је:− изградња објеката у функцији шумске привреде - објекти за одржавање и експлоатацију шума; − изградња објеката инфраструктуре у складу са планом - приступне саобраћајне површине и пратећа инфраструктура;− изградња објеката у функцији туризма, рекреације и ловства у складу са планом. За изградњу ових објеката препоручљива је израда урбанистичког пројекта. Оваквим планским решењем земљиште је заштићено од изградње. Мада је оваквим планским решењем шумско земљиште заштићено од изградње, општина треба да се стара и о спречавању непланске изградње.

**ИНДИКАТОР 2. - ИНДЕКС УРБАНОГ ШИРЕЊА**

|  |  |
| --- | --- |
|  | Циљ 11. Учинити градове и људска насеља инклузивним, безбедним, отпорним и одрживим  11.3. До 2030. унапредити инклузивну и одрживу урбанизацију и капацитете за партиципативно, интегрисано и одрживо планирање и управљање људским насељима у свим земљама |
| **Показатељ ЦОР** | **Предлог локализованог показатеља** |
| 11.3.1. Однос стопе коришћења земљишта и стопе раста становништва | Површина грађевинског подручја по глави становника[[9]](#footnote-9) |

|  |
| --- |
| Површина грађевинског подручја утврђена је на основу биланса површина Просторног плана општине Косјерић; подаци о броју становника преузети су из званичног пописа РЗС Коначни резултати пописa становништва, домаћинстава и станова 2022. (књига 1, национална припадност општине и градови)”. Добијене вредности указују на изузетно велико ангажовање грађевинског земљишта у односу на број становника. Вредност овог индикатора износи 1011 m²/ст. **Треба зауставити тренд повећање грађевинског земљишта и заштити природне ресурсе као што су пољопривредно и пре свега шумско земљиште.** |

Према показатељу потрошње грађевинског земљишта по становнику, Република Србија спада у ред светски изразито екстензивних корисника грађевинског земљишта (са потрошњом око 1,000 m2/становнику).[[10]](#footnote-10) По овом параметру општина Косјерић се уклапа у Републички просек.

Подела на засебне природне целине на подручју општине Косјерић нису строга. Разлог овоме је карактер рељефа Општине, који у средишњем делу има долину Скрапежа, која се ка ободу Општине издиже у брда и планине, који затварају Општину са већине страна. Та својеврсна "компактност" општине даје само назнаке природних целина као исхода ка образовању мрежа насеља. Овде се могу уочити три недовољно одређене целине:

1. Југоисточна целина (~30% површине Општине) обухвата средњи део тока реке Скрапеж. Њено средиште је град Косјерић. То је најразвијенија, најгушће насељена и најдинамичнија целина Општине. У њој живи преко половине општинског становништва;

2. Северна целина (~30% површине Општине) обухвата северну подгорину Општине. Њено средиште је насеље Ражана у оквиру села Мрчићи. Иако је ово најређе насељена целина (око 15% становништва Општине) по већини других параметара (развијеност, прометност, динамичност) она је на средишњем месту на нивоу Општине;

3. Западна целина (~40% површине Општине) обухвата западну подгорину Општине. Она има два средишта, Варду у вишем делу и Сечу Реку у нижем делу. Ово је неразвијенији, ретко насељен и најмање прометан део Општине. У њој живи око 30% општинског становништва.

Линијски развој насеља спонтаним ушоравањем (тзв. "силазак на пут") изражена је појава уз магистрални и регионалне путне правце (села Брајковићи, Шеврљуге, Тубићи, Сеча Река, насеље Ражана), на чијем укрштању је обично образован и сам центар насеља, град Косјерић. Образовање збијенијих насеља подразумева и веће концентрације како становништва, тако и активности везаних за домен примарних, секундарних и терцијарних делатности, као и већу густину насеља.

Насеље Косјерић представља управно-административно седиште општине, оно је једино веће и градско насеље у општини. Сва насеља Општине гравитирају варошици Косјерић, као једином насељу градског типа са развијеним секундарним и терцијарним делатностима и концентрацијом јавних служби и објеката друштвеног стандарда у граду.

Насељено место Косјерић се налази на укрштању два важна државна саобраћајна правца, на укрштању државног пута IБ реда бр.21 и државног пута IIА реда бр.174. Државни пут IБ реда бр.21 повезује Нови Сад - Ириг - Руму - Шабац - Коцељево - Ваљево - Косјерић - Пожегу - Ариље - Ивањицу – Сјеницу. Државни пут IIА реда бр.174 повезује Ужице - Каран - Косјерић - Сеча Реку - Варду - Јакаљ – Костојевиће.

Косјерић је, захваљујући прометно веома повољном положају и развоју индустрије цемента у непосредном окружењу, постао далеко најдоминантније насеље у општини, али услед близине већих градова (Пожега, Ужице, Ваљево) и мале зависине зоне у подручју горњег Скрапежа град се није могао развити у веће насеље.

**ИНДИКАТОР 3. - УДЕО ЗЕЛЕНИХ И ОТВОРЕНИХ ЈАВНИХ ПОВРШИНА У ОДНОСУ НА ИЗГРАЂЕНО ЗЕМЉИШТЕ**

|  |  |
| --- | --- |
|  | Циљ 11. Учинити градове и људска насеља инклузивним, безбедним, отпорним и одрживим  11.7. До 2030. омогућити универзални приступ безбедним, инклузивним и приступачним зеленим и јавним површинама, посебно за жене и децу, старија лица и особе са инвалидитетом |
| **Показатељ ЦОР** | **Предлог локализованог показатеља** |
| 11.7.1. Просечан удео отворених јавних површина у изграђеним површинама просторима градова, према полу, старости и инвалидитету | Површина урбаног подручја намењена отвореним јавним просторима или парковима (повезано са уделом природних простора у ЈЛС и региону) |

Овај део анализе се пре свега односи на простор који покрива План генералне регулације града Косјерића (седишта општине), јер према ППО Косјерић, може се закључити да је 90% планираних површина намењено шумском и пољопривредном земљишту. Према постојећем стању уређених зелених површина у односу на број становника града према последњем попису 2022. године доступно је око 11,75m² зеленила по глави становника што је испод граница европског стандарда који износи 20-30 m² по глави становника. Али у односу на планиране уређене зелене површине које према ПГР-у износе 7,13ha јавног зеленила,  **добило би се 191 m² зеленила по глави становника што скоро 10 пута правазилази европски стандард.** Планским решењем је дат добар однос јавног зеленила по глави становника, али је он далеко од фактичког стања и треба обезбедити његову имплементацију.

Заступљеност зелених површина на подручју градског насеља Косјерић је недовољна. **Основни је закључак да укупни фонд зеленила на подручју не задовољава стандарде и нормативе у погледу укупне количине и врсте зеленила. Важно је напоменути да на овом подручју има могућности развоја и унапређења система зеленила, како би оно још боље обаваљало своје функције.**

Планом генералне регулације,Зеленило као површине јавне намене је категорисано на следећи начин: – Уређено зеленило; – Паркови; – Зеленило као шеталиште и трим стаза око реке;– Зеленило уз саобраћајнице – које је део путног земљишта. То су скверови и линеарно зеленило уз путеве. – Остало јавно зеленило (зеленило у оквиру површина јавних намена). Планира се увећање парковских површина сa 0,8 ha на 1,73ha. Постојећи паркови задржавају свој просторни обухват. Услови за уређење јавног зеленила су јасно и прецизно дефинисани планом. Потребно је даље спровођење планских решења кроз разраду пројектном документацијом и финалним извођењем на терену, како би се остварио планирани однос зелених површина.

**ИНДИКАТОР 4. - ПОДСТАНДАРДНА НАСЕЉА**

|  |  |
| --- | --- |
|  | Циљ 11. Учинити градове и људска насеља инклузивним, безбедним, отпорним и одрживим  11.1. До 2030. осигурати да сви имају приступ адекватном, безбедном и приступачном становању и основним услугама, унапредити неусловна насеља |
| **Показатељ ЦОР** | **Предлог локализованог показатеља** |
| 11.1.1. Удео градског становништва које живи у неусловним насељима, нестандардним насељима, или неадекватним стамбеним условима | Удео градског становништва које живи у подстандардним насељима и бесправно изграђеним зонама и деловима урбаних насеља |

На подручју општине Косјерић не постоје регистрована подстандардна насеља[[11]](#footnote-11). То не значи да нема структура које су појединачне или мање групације које немају форму насеља, и оне нису препознате и меродавне за овај индикатор. **Регион Западне Србије представља простор са изразито малим бројем неформалних насеља, тако се и Косјерић уклапа у укупну слику региона.**

**ИНДИКАТОР 5. – ПРОЦЕСА ЛЕГАЛИЗАЦИЈЕ КАО ОСНОВА УРБАНОМ ПЛАНИРАЊУ**

|  |  |
| --- | --- |
|  | Циљ 11. Учинити градове и људска насеља инклузивним, безбедним, отпорним и одрживим  11.3. До 2030. унапредити инклузивну и одрживу урбанизацију и капацитете за партиципативно, интегрисано и одрживо планирање и управљање људским насељима у свим земљама |
| **Показатељ ЦОР** | **Предлог локализованог показатеља** |
| 11.3.2. Удео градова који имају структуре за директно учешће цивилног друштва у урбаном планирању и управљању које функционишу редовно и на демократски начин | Број нелегалних објеката у односу на укупан број домаћинстава[[12]](#footnote-12) |

Интензитет нелегалне изградње може се приказати поређењем броја нелегално изграђених објеката са бројем домаћинстава према попису из 2022. године. Изведеном анализом може се закључити да општина Косјерић има значајно већи (1,78) број нелегално изграђених објеката по једном домаћинству у поређењу са вредностима за Златиборску област (1,08) и дупло већи број нелегалних објеката у односу на Републику Србију у целини (0,81). **Интензитет нелегалне изградње по домаћинству је дупло већи од републичког просека**.

**Број озакоњених нелегалних објеката је много мали, свега 2,95% од укупно незаконито изграђених објеката**. Према подацима објављеним на званичном сајту општине[[13]](#footnote-13) евиденције о броју донетих решења нема после фебруара 2019. године, што указује на јако мало интересовање и странака и управе за поступак озакоњења. Процес је неефикасан а најбројнији објекти у поступку озакоњења су стамбени објекти. Према броју озакоњених објеката у поређењу са бројем укупно пописаних нелегалних објеката на територији ЈЛС евидентно да је неопходна значајна интервенција како у анимирању странака у поступку за достављањем документације, тако и кроз подизање капацитета ЈЛС за обраду већег броја захтева за озакоњење.

На територији ЈЛС Косјерић има пописано 7071 нелегално изграђених објеката.

**ИНДИКАТОР 6. БРОЈ ИЗДАТИХ УСЛОВА И РЕШЕЊА ЗА ИЗГРАДЊУ ОБЈЕКАТА**

|  |  |
| --- | --- |
|  | Циљ 11. Учинити градове и људска насеља инклузивним, безбедним, отпорним и одрживим  11.3. До 2030. унапредити инклузивну и одрживу урбанизацију и капацитете за партиципативно, интегрисано и одрживо планирање и управљање људским насељима у свим земљама |
| **Показатељ ЦОР** | **Предлог локализованог показатеља** |
| 11.3.2. Удео градова који имају структуре за директно учешће цивилног друштва у урбаном планирању и управљању које функционишу редовно и на демократски начин | Број издатих услова и донетих решења за изградњу[[14]](#footnote-14) |

|  |
| --- |
| **Број издатих локацијских услова и донетих решења за грађење[[15]](#footnote-15) указује на константну али не велику динамику изградње.** Број издатих локацијских услова и решења о грађевинској дозволи бележе благи раст у посматраном трогодишњем периоду.[[16]](#footnote-16) Број издатих употребних дозвола иако бележи континуирани раст, не прати ни приближно број издатих грађевинских дозвола. Издавање употребних дозвола је на занемарљиво ниском нивоу. |

**ПЛАНСКИ ДОКУМЕНТИ**

Планови који кровно покривају општину Косјерић су Регионални просторни план Златиборског и Моравичког управног округа ("Службени гласник РС", бр. 1/2013) Просторни План општине Косјерић („Сл. лист општине Косјерић“, број 7/2011). На снази је План генералне регулације града Косјерића („Службени лист општине Косјерић“, број 3/12) и Измена и допуна плана генералне регулације града Косјерића („Сл. лист општине Косјерић“ бр. 10/2020). Тренутно је у изради и Друга измена и допуна плана генералне регулације града Косјерића, јавни увид завршен 10.10.2023.године. За подручје општине на снази су још и шест планова детаљне регулације. Планови детаљне регулације се великим делом (3 од 6) односе на експлоатацију минералних сировина. Два ПДР („Видик“ и „Лучића Стена“) се тичу заштите планинских подручја, и очувања шумског и пољопривредног земљишта које је нападнуто непланском изградњом, углавном викенд објектима.

**Проценат реализације планиране планске документације је низак**. Планска документација општине је ажурирана у току времена (ППО има једну измену и допуну, ПГР има једну усвојену измену и допуну и друга која је у фази усвајања). Прегледом постојеће планске документације, констатовано је да је Просторним планом општине дата обавеза израде девет ПДР-ова, а Планом генералне регулације три ПДР-а; од тога је реализованао три ПДР-а чија је израда предвиђена ППО. Остали Усвојни ПДР-ови се тичу експлоатације минералних сировина. Препорука је да се израда урбанистичке планске документације активира као основ за очување простора и просторни развој општине.

**ИНДИКАТОР 7. - ИСКОРИШЋАВАЊЕ И ЗАШТИТА ВОДА КРОЗ ПЛАНОВЕ**

|  |  |
| --- | --- |
|  | Циљ 6. Обезбедити доступност и одрживо управљање водом и санитацијама за све |
| **Показатељ ЦОР** | **Предлог локализованог показатеља** |
| 6.b.1. Удео јединица локалне самоуправе са успостављеним и оперативним политикама и процедурама за учешће локалних заједница у управљању водоснабдевањем и санитацијама | Ниво учешћа планске документације којим се третира управљање водама |

Вредност индикатора је добијена тако што што се од укупне површине општине покривене планском документацијом израчунао проценат површине планова у области заштите вода и водоснабдевања. **Добијена вредност индикатора износи 0%.** Према вредности иникатора се може закључити да природни потенцијал у водама који поседује општина није заштићен са стране урбанизма и урбанистичког планирања.

Просторним планом општине Косјерић прописана је израда три ПДР који се тичу заштите вода и водног земљишта: План детаљне регулације језера „Котлина“; План детаљне регулације језера „Радановци“ и План детаљне регулације језера „Росићи“. Ни један од ова три плана није раеализован.

Водоснабдевање општине Косјерић је решено преко појединачних и локалних водовода, који црпе воду са каптираних извора, којима Општина обилује, док једино Косјерић варош поседује градски водовод. На територији општине Косјерић регистровано је 74 локалних водовода, углавном мање издашности. Значајније сеоске локалне водоводе имају насеља: Сеча Река, Ражана и Варда. Градску канализациону мрежу поседује једино насеље Косјерић варош, док је канализација, осталих насеља Општине, решена кроз систем појединачних септичких јама, које често нису квалитетно изведене, и које се не празне и не дезинфикују често, те с тога представљају опасност за загађење.

Градско насеље Косјерић се снабдева водом са изворишта „Таорско врело“ на удаљености око 12km од Косјерића (капацитета око 33 l/s). Цело насеље је обухваћено једном висинском зоном водоснабдевања, а предвиђена је и доградња друге коморе сабирног резервоара, чиме би се обезбедила потребна запремина резервоарског простора за покриће часовног максимума потрошње воде за градско становништво и потребе индустрије за пијаћом водом. Индустријске потребе за техничком водом и за противпожарну заштиту индустрије цемента, обезбеђују се посебним водозахватом са филтером из реке Скрапеж, где се „тиролским захватом„ са таложника узима речна вода и одводи до црпне станице сирове воде, одакле се пумпама диже до резервоара индустријске воде чиме се обезбеђује потребна количина воде и радни притисак у мрежи индустријске воде са противпожарним хидрантима у кругу фабрике цемента.

Капацитет водозахвата и довода воде од изворишта „Таорско врело“ је 33 l/sek, што не обезбеђује у потпуности потребе становништва града Косјерића и индустрије, па се недостајућа количина мора обезбедити из водозахвата индустријске воде из живог тока реке Скрапеж, што се и сада чини.

Садашња дистрибутивна мрежа је недовољних пречника, па је неопходно постепено мењати водоводну мрежу уз повећање пречника до планираних димензија, а такође уз примену савремених квалитетнијих материјала за цевну мрежу (ТРЕ или ПВЦ цеви), чиме би се обезбедила противпожарна заштита објеката и знатно продужила трајност и употребна вредност цевне мреже.

**Подручје на коме се налази извориште, као и подручје око резервоара чисте воде, мора бити заштићено од намерног или случајног загађивања и других утицаја, који могу непосредно утицати на издашност изворишта и природни састав воде на изворишту.**

Прикупљање, одвођење и пречишћавање употребљених санитарних вода се обавља путем цевне мреже и уређаја фекалне канализације по сепаратном систему каналисања, тј. одвојено од кишне канализације. Постојећа мрежа фекалне канализације прикупљене отпадне воде непосредно излива на три места у реке Скрапеж и Кладаробу, без претходног физичког, хемијског и биолошког пречишћавања, па је неопходно ове изливе повезати цевном мрежом и одвести низводно, планираним колектором, до планираног Централног постројења за пречишћавање отпадних вода. **Изградња постројења за пречишћавање отпадних вода треба да буде приоритет општине.**

Постојеће и планиране зоне привређивања заузимају укупан простор од 85,0 ha са учешћем у укупној површини од 11,55%, што је мања потрошња земљишта за ову намену у односу на оптимални норматив за ту структуру (17-18%).

Целина радне зоне III-1 заузима највећу површину ове зоне и на њу се непосредно, северно и јужно, ослањају целине III-2 и III-3. Повољан положај у односу на насеље и саобраћајну инфраструктуру, као и расположив простор за даље развијање садржаја индустрије, складишта, велике трговине, транспорта грађевинарства и других комерцијалних делатности, које треба издвојити од зона становања, захтевали су заокружење ове зоне дуж главних саобраћајница.

Целина радне зоне III-2 се налази у јужном делу ПГР-а, између пута М-21 и реке Скрапеж. У оквиру ове целине је будућа трансфер станица.

Трећу целину радне зоне (III-3) чине објекти дуж десне стране саобраћајнице М-21 (државног пута I реда) у северном делу плана, у оквиру које се налазе сточна и кванташка пијаца.

**ИНДИКАТОР 8. - ЗАШТИТА ПРИРОДНИХ И КУЛТУРНИХ ДОБАРА КРОЗ ПЛАНОВЕ**

|  |  |
| --- | --- |
|  | Циљ 15. Заштитити, обнављати и промовисати одрживо коришћење копнених екосистема, одрживо управљати шумама, борити се против дезертификације, зауставити и преокренути процес деградације земљишта и зауставити губитак биодиверзитета  15.4. До 2030. осигурати очување планинских екосистема, укључујући њихов биодиверзитет, како би се њихови капацитети унапредили тако да пружају корист која има суштински значај за одрживи развој |
| **Показатељ ЦОР** | **Предлог локализованог показатеља** |
| 15.4.1. Удео битних локација планинског биодиверзитета обухваћених заштићеним подручјима | Удео површине обухваћен усвојеним планским документима чији је обухват предео посебних природних одлика, у укупној површини општине |

|  |
| --- |
| Вредност индикатора је добијена као удео површине обухваћен планским документима Општине Косјерић који покривају пределе природних одлика. **Вредност индикатора износи мање од 1%. Вредност индикатора показује да је много мали обухват територије општине за који је кроз планску документацију предвиђена заштита природних добара.** Ипак, кроз Просторни план је свакако предвиђена заштита природних и културних добара на територији општине. |

Планови детаљне регулације „Видик“, „Брдо Град“ и „Лучића ограда“, су планови чија су подручја намењена првенствено туризму, а тичу се заштите планинских подручја и очувања шумског и пољопштивредног земљишта.

**САОБРАЋАЈ**

Мрежу јавних путева на територији општине Косјерић чине државни, општински путеви и улице:

* Државни пут I Б-21: Нови Сад - Ириг - Рума - Шабац - Коцељева - Ваљево - Косјерић - Пожега - Ариље - Ивањица - Сјеница у дужини од 32 km са коловозом од асфалта
* Државни пут II А - 174: Ужице - Каран - Косјерић - Сеча Река - Варда - Јакаљ - Костојевићи у дужини од 27,36 km са коловозом од асфалта
* Државни пут II А - 175: Жупањац - Боговођа - Мионица - Брежђе - Дивчибаре - Каона у дужини од 7,52 km са коловозом од асфалта
* Државни пут II Б - 338: Ваљево - Лелић - Варда у дужини од 12,4 km са коловозом од асфалта на деоници од 5 km
* Државни пут II Б - 339: Јакаљ - Јелова Гора - Варда у дужини од 5 km са коловозом од асфалта
* **Општински путеви** у дужини од 81 km од којих је 68,7 km са коловозом од асфалта
* **Некатегорисани путеви** у дужини од 471 km који представљају важније саобраћајнице, за које месне заједнице издвајају средства за њихово одржавање
* Укупна дужина улица у општини Косјерић износи 25 km.

Прилог 2. мрежа државних путева



Државни пут I Б-21, поред железничке пруге Београд - Бар представља најважнију саобраћајницу која повезује општину Косјерић са државним путем I A-2 Београд - Горњи Милановац - Чачак - Пожега и уједно представља једну од најзначајнијих саобраћајница у Републици Србији. Наведени државни пут је паралелан са железницом и није значајно оптерећен локалним саобраћајем. Међутим, државни пут II А - 174 пролази кроз централно језгро Косјерића и поклапа се са улицама Карађорђевом и Светосавском улицом и улицом Живојина Мишића, које су уједно и најважније улице у општини, што их оптерећује транзитним саобраћајем (транзит је фреквентан због цементаре) што има за последицу гужве на улицама и раскрсницама у централној зони Косјерића. Остали државни путеви у општини су мање или више у добром стању у зависности од оптерећености саобраћајем.

Мрежа општинских путева је модернизована крајем седамдесетих и почетком осамдесетих година тако да је свега негде око 7,2 km без асфалтног коловозног застора чији је пројектовани век одавно истекао. Последњих десетак година реконструисано је око 20 km путева док је преостали део коловоза у јако лошем стању. Поред тога ширина коловоза је на већем делу мреже мања од 5 метара што додатно утиче на безбедност саобраћаја.

На територији општине постоји 471 km некатегорисаних путева који су препознати као значајнији путни правци од стране месних заједница које и одржавају ове путеве. Само мањи део путева је са асфалтним застором док су већина макадамски путеви насути дробљеним и природним каменим материјалом.

Улице на подручју урбане зоне су већином грађене пре 20 и више година, где је реконструисано око 5 km улица, на неким местима улице су делимично реконструисане и потребно је комплетирати радове. Осталим улицама је потребна реконструкција.

**Развијеност саобраћајних капацитета је у знатној мери испратила постојећу инфраструктуру тако да су они сасвим довољни за потребе привреде и грађанства општине Косјерић.**

Јавно паркирање у градском насељу се одвија на коловозним површинама у виду подужног паркирања. Паркирање је слободно на означеним површинама, у општини постоји 450 паркинг места.

Организованим друмским саобраћајем у превозу путника се не бави ни једно предузеће. У складу са Планом генералне регулације града Косјерића, предвиђено је измештање аутобуске станице на нову локацију. Садашња локација се користи само као стајалиште, док је њен већи део приватизовањем објекта, прешао у приватно власништво.

У плану је и изградња обилазнице за потребе цементаре, како би се изместио теретни саобраћај који тренутно пролази кроз центар општине.

**Железничка станица** Косјерић је једна од железничких станица на магистралном правцу Београд—Бар који има већи значај и као део међународног коридора. Налази се насељу Косјерић у општини Косјерић. Пруга се наставља у једном смеру ка Каленићу и у другом према Ражани. Железничка станица Косјерић састоји се из 6 колосека. Косјерић је повезан преко пруге 1. ранга и са Краљевом, којим се остварује непосредна повезаност са осталим деловима железничке мреже у Србији. Пруге су једноколосечне, електрифициране са савременом колосечном решетком за највећа саобраћајна оптерећења.

Капацитети за одвијање железничког саобраћаја су примерени потребама привреде и грађана општине Косјерић, а одвијају се преко железничких станица Косјерић, као и многих железничких стајалишта за путничке возове. Токови кретања роба и путника одвијају се према Београду, Бару, Краљеву и свим важним центрима на тим правцима. Постоји засебан колосек који је намењен потребама цементаре, који је у функцији, али се не користи за саобраћај.

**ИНДИКАТОР 9. - ОБИМ ПУТНИЧКОГ САОБРАЋАЈА**

|  |  |
| --- | --- |
|  | Циљ 9. Изградити отпорну инфраструктуру, промовисати инклузивну и одрживу индустријализацију и подстицати иновације  9.1. Развити квалитетну, поуздану, одрживу и отпорну инфраструктуру, укључујући регионалну и прекограничну инфраструктуру, како би се подржали економски развој и људско благостање, са фокусом на економски прихватљивом и једнаком приступу за све |
| **Показатељ ЦОР** | **Предлог локализованог показатеља** |
| 9.1.2. Обим путничког и теретног транспорта, према врсти транспорта  9.1.2a. Обим путничког транспорта, према врсти транспорта | Број становника по путничком аутомобилу |

Број путничких аутомобила по глави становника означава степен индивидуалне моторизације. За 2011. годину износио је 3,13 становника по аутомобилу а за 2021. годину 2,81 становника по аутомобилу. **У односу на степен моторизације Републике Србије за 2021. годину (3,05 становника по аутомобилу) општина Косјерић се налази изнад републичког просека** (већи број становника по путничком аутомобилу – мањи степен моторизације). Иако је број становника у последњој деценији у општини опао, укупан број путничких аутомобила је повећан за 20%, степен моторизације је повећан.

**Значај бициклистичког саобраћаја није посебно препознат и третиран планском документацијом.** Посебне бициклистичке стазе нису планиране. Бициклистички саобраћај одвијаће се заједно са осталим саобраћајем.

**За пешачки саобраћај** у Косјерићу издвојени су пешачки коридори који се поклапају са највећим бројем кретања пешака, а уједно повезују и заокружују све централне садржаје којима становници из насеља задовољавају своје свакодневне потребе. На овим коридорима за кретање пешака издвојене су посебне површине у виду тротоара у попречном профилу улица. Уз обалу реке Скрапеж планирано је шеталиште.

**ИНДИКАТОР 10. - БЕЗБЕДНОСТ У САОБРАЋАЈУ**

|  |  |
| --- | --- |
|  | Циљ 3. Обезбедити здрав живот и промовисати благостање за све људе свих генерација  3.6. До 2030. преполовити број смртних случајева и повреда у друмском саобраћају на глобалном нивоу |
| **Показатељ ЦОР** | **Предлог локализованог показатеља** |
| 3.6.1. Стопа смртности услед повреда у друмском саобраћају | Јавни пондерисани ризик страдања становништва у друмском саобраћају |

|  |
| --- |
| Јавни пондерисани ризик страдања становништва у друмском саобраћају представља однос пондерисаног укупног броја настрадалих лица у саобраћајним незгодама (погинули, тешко повређени и лако повређени) током календарске године и броја становника текуће године. **Јавни пондерисани ризик за општину Косјерић припада класи високе вредности ризика,** при чему је у 2022. години дошло до раста јавног пондерисаног ризика у односу на 2021. годину. Ова локална самоуправа је на 131. месту од 161 локалне самоуправе у Републици Србији по вредности јавног пондерисаног ризика за 2022. годину.[[17]](#footnote-17). |

Република Србија сврстала се у ред држава које не прихватају да људи страдају на њеним путевима и одлучно се боре за очување живота у саобраћају.[[18]](#footnote-18) Пошто нису достигнути циљеви прве националне стратегије, у саобраћајним незгодама је настрадало знатно више људи. Наиме, у периоду од 2016. до 2020. године, било је за 730 погинулих лица (од којих 66 погинуле деце) и 5.122 тешко повређених лица више него што је прогнозирано претходном стратегијом. Јавни ризик смрти у саобраћају у Републици Србији смањио се са 90 погинулих/милион становника у 2010. години, на 77 погинулих лица/милион становника у 2019. години. Међутим, ово је знатно више од јавног ризика смрти у саобраћају у ЕУ (51 погинуло лице/милион становника, у 2019. години)[[19]](#footnote-19).

Најважније чињенице о стању безбедности саобраћаја на територији општине Косјерић, у периоду од 2018. до 2022. године:

* Догодила се укупно 171 саобраћајна незгода, од којих је 83 саобраћајних незгода са настрадалим лицима.

• У саобраћајним незгодама погинуло је 6 лица, док је теже и лакше повређено 112 лица.

• Број погинулих у 2022. години (два) је већи него у претходним годинама.

• Број повређених има опадајући тренд, са изузетком 2021. године.

Кључни проблеми безбедности саобраћаја којима треба посветити пажњу на територији локалне самоуправе су:

• Коришћење мобилног телефона.

• Употреба сигурносног појаса на предњем седишту.

• Употреба сигурносног појаса на задњем седишту.

• Коришћење заштитних система за децу.

• Понашање пешака.

*Закључци и препоруке*

Општина Косјерић представља место са значајним природним, привредним и туристичким потенцијалом. Да би се остварили постојећи потенцијали, неопходно је приступити решавању следећих проблема:

-депопулације руралног подручја, уз заустављање интензивних дневних миграција локалног становништва ка центрима у ближем и даљем окружењу;

- ојачати и очувати потенцијал привредно-радних зона планском документацијом и опремање неопходном комуналном инфраструктуром ради подстицања унапређења локалне економије уз поштовање основних еколошких принципа;

- обезбедити неометано водоснабдевање квалитетном водом за пиће за све становнике

на територији општине Косјерић

-усмеравање и контролисано ширење грађевинског земљишта;

-планска документа (ППО и ГУП) је неопходно усагласити са новим ППРС када буде донет

-подстицање даљег развоја пољопривредне производње и побољшање социоекономских услова живљења становништва у руралним подручјима;

- одредити и прописно опремити пунктове превоза и приступа туристичким активностима и садржајима у околини града - пункт туристичког превоза, места почетка "стаза здравља" и других пешачких и бициклистичких коридора из града до околине, стајалишта и излетишта у околини града, видиковци на трасама и сл.

- решити спор и неефикасан процес озакоњења објеката

- раст степена индивидуалне моторизације

- недовољно развијена инфраструктура за пешачки и бициклистички саобраћај

**Приоритет у планском развоју општине Косјерић треба да буде израда докумената и реализација пројеката који би се интегрално бавили проблемима: очувања вода и водног земљишта као и водоснабдевања, унапређењем недостајуће инфраструктуре (канализациони системи), побољшања поступка озакоњења, као и поспешивања развоја привреде и туризма.**

1. Закон о планирању и изградњи (“Службени гласник РС”, бр. 72 /2009, 81 / 2009 - исправка, 64 /2010 - УС, 24/ 2011, 121 / 2012, 42 / 2013 - УС, 50 / 2013 - УС, 98 / 2013 - УС, 132 / 2014, 145 / 2014, 83 / 2018, 31 /2019, 37/2019 - др. закон, 9 / 2020, 52 / 2021, 62 / 2023.) [↑](#footnote-ref-1)
2. <https://www.kosjeric.rs/aktuelnosti/p-r-a-v-i-l-n-i-k-o-organizaciji-i-sistematizaciji-radnih-mesta-u-opstinskoj-upravi-i-opstinskom-pravobranilastvu-opstine-kosjeric/> [↑](#footnote-ref-2)
3.  [↑](#footnote-ref-3)
4. Закон о Путевима, Сл.Гласник РС, бр.41/2018 и 95/2018-др.закон [↑](#footnote-ref-4)
5. Закон о безбедности саобраћаја на путевима, Сл.Гласник РС, бр.41/2009, 53/2010, 101/2011, 32/2013-Одлука УС, 55/2014, 96/2015-др.закон, 9/2016 – одлука УС, 24/2018, 41/2018, 41/2018-др.закон, 87/2018, 23/2019 и 128/2020.др.-закон) [↑](#footnote-ref-5)
6. <https://www.kosjeric.rs/aktuelnosti/p-r-a-v-i-l-n-i-k-o-organizaciji-i-sistematizaciji-radnih-mesta-u-opstinskoj-upravi-i-opstinskom-pravobranilastvu-opstine-kosjeric/> [↑](#footnote-ref-6)
7. „Коначни резултати пописa становништва, домаћинстава и станова 2022. (књига 1, национална припадност општине и градови)” [↑](#footnote-ref-7)
8. Индикатор изведен према подацима преузетим од Републичког завода за статистику <https://publikacije.stat.gov.rs/G2022/HtmlL/G20221350.html> [↑](#footnote-ref-8)
9. Индикатор је у корелацији са индикатором одрживог развоја бр.11.3.1. и показатељем исхода СОУР-а бр.5 (Индекс урбаног ширења (стопа потрошње грађевинског земљишта (%) у односу на стопу раста становништва (%) у истом периоду) [↑](#footnote-ref-9)
10. Стратегија одрживог урбаног развоја РС до 2030. године <https://www.mgsi.gov.rs/cir/dokumenti/urbani-razvoj> [↑](#footnote-ref-10)
11. У смислу УН дефиниције подстандардних насеља која наводи следеће критеријуме као кључне за њихову идентификацију: Неадекватан приступ води за пиће; Неадекватан приступ санитарној и другој инфраструктури (канализационој мрежи или септичким јамама, саобраћајној мрежи, водоводној мрежи, и другим комуналним сервисима); Лош квалитет стамбених јединица (стамбене јединице изграђене коришћењем неадекватних техника градње и/или лошег грађевинског материјала; затим, стамбене јединице пропале услед лошег одржавања, и слично, које су потенцијално опасне по безбедност становника); Пренасељеност у смислу просечне густине становника по јединичној површини насеља, односно у смислу великог број чланова по домаћинству; и несигурност правног статуса објеката на парцелама (укључујући нерешене имовинско-правне односе над објектима и земљиштем насеља). [↑](#footnote-ref-11)
12. <https://publikacije.stat.gov.rs/G2022/HtmlL/G20221350.html> [↑](#footnote-ref-12)
13. <https://www.kosjeric.rs/wp-content/uploads/2021/09/ozakonjeni_objekti_februar_2019.pdf> [↑](#footnote-ref-13)
14. Индикатор је у корелацији са показатељем исхода СОУРа бр.39 (Време потребно за добијање грађевинске дозволе) [↑](#footnote-ref-14)
15. <https://www.kosjeric.rs/izdata-akta-u-objedinjenoj-proceduri-2022-godina/> [↑](#footnote-ref-15)
16. Подаци на сајту општине су непотпуни и несигурни. По подацима са званичног сајта општине број грађевинских дозвола по годинама је износио 2019.-22 г.д.; 2020 -17г.д.: 2022-26; по подацима РЗС 2020.-28 г.д.; 2021.-41г.д. и 2022.-44г.д. Свакако вредност индикатора указује на благи раст издатих грађевинских дозвола. [↑](#footnote-ref-16)
17. <https://www.abs.gov.rs/sr/analize-i-istrazivanja/statistika-lokalne-samouprave/analiza-stanja-bezbednosti-saobracaja> [↑](#footnote-ref-17)
18. Стратегија безбедности саобраћаја РС за период 2023-2030 [↑](#footnote-ref-18)
19. Стратегија безбедности саобраћаја РС за период 2023-2030 [↑](#footnote-ref-19)