**Косјерић**

Социјална и здравствена заштита

# **Социјална заштита**

## **Новчана давања и услуге у надлежности националног нивоа**

У Србији је највећи део социјалне и дечије заштите у надлежности националног нивоа.[[1]](#footnote-1) Међу новчаним давањима најзначајнија су давања усмерена на сиромашне: новчана социјална помоћ (НСП) и дечији додатак (ДД), као и категоријска давања за помоћ и негу другог лица намењена старима и особама са инвалидитетом (додатак и увећани додатак). Од накнада из социјалног осигурања посебан значај имају пензије, које представљају важан извор дохотка домаћинства у Србији. И најраспрострањеније услуге социјалне заштите, услуге смештаја су у надлежности Републике. Кроз услуге процене и планирања, на права и услуге који се остварују по Закону о социјалној заштити потенцијалне кориснике упућују центри за социјални рад (ЦСР) на локалном нивоу који врше и улогу органа старатељства, а дечији додатак администрирају општинске односно градске службе локалних самоуправа.

**Новчану социјалну помоћ је 2022. године примало 115 становникa општине Косјерић. Обухват становништва програмом НСП је врло низак и износи 1,1%** (Табела 1). Током последњих десетак година број и удео појединаца који су остваривали право на НСП стагнира, уз благе варијације (Графикон 1).

**Обухват становништва програмом НСП је знатно нижи од просека на подручју Србија-југ[[2]](#footnote-2) (3,4%)** што је делимично очекивано имајући у виду да општина Косјерић спада у другу групу по степену развијених јединица локалних самоуправа.[[3]](#footnote-3) На подручју Србија-југ је последњих година присутан је тренд смањења броја и удела корисника. (Графикон 1). Када се јединице локалне самоуправе (ЈЛС) на подручју Србија-југ поређају по висини обухвата од најмање до највеће вредности, ранг општине Косјерић је између 16 и 19, од 99 места,[[4]](#footnote-4) што значи да само петнаест ЈЛС бележи мањи удео корисника НСП.

Графикон 1: Удео корисника НСП у укупној популацији (у %), 2012-2022.

Извор: ДевИнфо база, Републички завод за статистику.

**Крајем 2022. године, 492 деце и младих је примало дечији додатак, од којих је 76 остваривало право на увећане износе и по повољнијим условима.** У последњој групи су деца са инвалидитетом и са сметњама у развоју, као и деца из једнородитељских и старатељских породица.[[5]](#footnote-5) Корисници дечијег додатка су деца и млади до 20 година.[[6]](#footnote-6) Током времена број корисника дечијег додатка се смањивао, што је општа тенденција у Србији. На овакво кретање је одлучујуће утицала промена броја корисника тзв. основног износа дечијег додатка (Графикон 2).

**Обухват деце и младих (0-19) програмом дечијег додатка у општини Косјерић је висок, износио је 2022. године 28,6%.** Обухват је изнад просека Србија-југ (21,9%) (Табела 1). Према подацима ДевИнфо базе свега двадесетак ЈЛС на подручју Србија-југ бележи већи удео корисника дечијег додатка који остварују право на основни износ давања од општине Косјерић.[[7]](#footnote-7) Обухват програмом са увећаним износом је на нивоу просека (4,4%).

С обзиром на доходовне критеријуме за остваривање права,[[8]](#footnote-8) обухват дечијим додатком не одражава бољи материјални положај породица са децом у општини Косјерић, иако разлике у висини овог индикатора по општинама и градовима не могу да се припишу само економским факторима.[[9]](#footnote-9)

Обухват програмом дечијег додатка у општини Косјерић се током времена смањио за приближно једну трећину, слично као и на подручју Србија-југ. Обухват програмом са увећаним износом дечијег додатка, је на обе територије стагнирао током већег дела посматраног периода.

Табела 1. Обухват програмима за смањење сиромаштва у надлежности националног нивоа (НСП и ДД, у %), 2022.

|  |  |  |
| --- | --- | --- |
|  | Косјерић | Србија-југ |
| Удео корисника новчане социјалне помоћи у укупној популацији | 1,1 | 3,4 |
| Удео корисника ДД у популацији 0-19 | 28,6 | 21,9 |
| *Удео корисника ДД (основни износ)* | *24,2* | *17,6* |
| *Удео корисника ДД (увећани износ)* | *4,4* | *4,3* |

Извор: ДевИнфо база, Витална статистика Републички завод за статистику, калкулација аутора.

Напомена: Стање 31.12.2022.

Графикон 2: Број корисника дечијег додатка, општина Косјерић, 2012-2022.

Извор: ДевИнфо база, Републички завод за статистику.

**Бокс 1. Недостаци анализе обухвата програмом НСП и ДД на локалном нивоу**

Удео корисника појединих програма социјалне помоћи који су усмерени на сиромашне у укупној популацији (или одговарајућој старосној групи) често се идентификује као показатељ социјалне заштите или се користи за креирање различитих индекса на локалном нивоу. Адекватнији показатељ би био обухват сиромашних - удео корисника ових програма у укупном броју сиромашних. Подаци о распрострањености сиромаштва који се за национални ниво оцењују уз помоћ анкета, нису, међутим, расположиви за локални ниво.

**Капацитет за администрирање социјалне заштите у општини Косјерић је нешто повољнији него у другим срединама на подручју Србија-југ, а и оптерећеност центра за социјални рад је мања.** Капацитети за администрирање социјалне и породичне заштите од стране центра за социјални рад су повољнији у односу на просек Србија-југ, с обзиром да је број становника на једног стручног радника мањи у Косјерићу. Оптерећеност центра за социјални рад је мања, ако се има у виду да је удео корисника социјалне заштите у укупној популацији значајно мањи него на подручју Србија-југ. Током времена удео корисника у општини Косјерић је растао, као и на подручју Србија-југ (Графикон 3). Овај податак међутим треба узети са резервом (Бокс 2).

Табела 2. Капацитет и оптерећеност центра за социјални рад, 2022.

|  |  |  |
| --- | --- | --- |
|  | Косјерић | Србија-југ |
| Број становника на 1 стручног радника ЦСР | 3.381 | 3.898 |
| Удео корисника социјалне заштите у укупној популацији (%) | 7,0 | 11,4 |

Извор: ДевИнфо база, Републички завода за статистику.

Графикон 3: Удео корисника социјалне заштите у укупној популацији (у %), 2012-2022.

Извор: ДевИнфо база, Републички завод за статистику.

**Бокс 2. Удео корисника социјалне заштите у укупној популацији – индикатор циљева одрживог развоја**

Удео корисника социјалне заштите у укупној популацији је дефинисан као индикатор за праћење циља 1.3 Применити одговарајуће националне системе социјалне заштите и мере за све, укључујући најугроженије, и до 2030. постићи довољно велики обухват сиромашних и рањивих.

Валидност овог индикатора је упитна имајући у виду да укупни број корисника социјалне заштите представља збир веома различитих права и услуга, те да тај збир ни у апсолутном ни у релативном изразу заправо нема аналитичку вредност, а самим тим је и упоредивост током времена, али и између ЈЛС, проблематична. То се најбоље уочава у сфери услуга социјалне заштите. Просто сабирање броја корисника разнородних услуга с различитим садржајем, програмима и моделима пружања не обезбеђује валидне информације.

**Покривеност старих пензијама је према проценама на доста високом нивоу**. Подаци о броју пензионера по годинама живота по јединицама локалних самоуправа нису доступни. Према подацима ПИО у општини Косјерић је 2022. године регистровано 2.952 пензионера,[[10]](#footnote-10) док је према попису 2.806 лица старих 65 и више година, па се може проценити да је покривеност старих пензијама висока, иако је свакако један број пензионера млађи од 65 година (један број млађих корисника породичне и инвалидске пензије, корисници старосне пензије који су се пензионисали пре старосне границе и још нису напунили 65 година сл.). На подручју Србија-југ је однос броја пензионера и популације 65+ нешто виши (Табела 3).

Просечна пензија у општини Косјерић је виша од просечне пензије на подручју Србија-југ.

Табела 3. Просечна пензија и однос броја пензионера и становништва 65+, 2022.

|  |  |  |
| --- | --- | --- |
|  | Косјерић | Србија-југ |
| Просечна пензија (РСД) | 28.828 | 27.539 |
| Однос пензионера и становништва 65+ (%) | 105,2 | 109,5 |

Извор: ПИО фонд и Републички завод за статистику.

**Додатак за помоћ и негу примало је 35 становника општине Косјерић, а увећани додатак 78 (Табела 4). Током година број корисника додатка је стагнирао, док је број корисника увећаног додатка порастао.**[[11]](#footnote-11)

Обухват становништва додатком за помоћ и негу је приближно на нивоу просека,[[12]](#footnote-12) док је обухват увећаним додатком знатније изнад просека Србија-југ. Обухват додатком за помоћ и негу деце је такође изнад просека, док се за друге старосне групе не разликује (Табела 4). Треба међутим имати у виду и да један део становника право на помоћ и негу остварује преко ПИО фонда, те да је за адекватно поређење потребно да се имају у виду и ти подаци (Бокс 3).

Табела 4. Корисници додатка за помоћ и негу и увећаног додатка за помоћ и негу, 2022.

|  |  |  |  |
| --- | --- | --- | --- |
|  | Косјерић | | Србија-југ  (удео) |
| **број** | **Удео** |
| Додатак за помоћ и негу | 35 | 0,3 | 0,3 |
| *0-17* | *10* | *0,7* | *0,5* |
| *18-64* | *13* | *0,2* | *0,2* |
| *65+* | *12* | *0,4* | *0,4* |
| Увећани додатак за помоћ и негу | 78 | 0,8 | 0,5 |

Извор: ДевИнфо база, Републички завод за статистику.

**Бокс 3. Недостаци анализе обухвата програмом додатка и увећаног додатка за помоћ и негу на локалном нивоу**

За добијање потпуне слике о обухвату рањивих група којима је неопходна помоћ другог лица ради обављања свакодневних активности неопходно је да се прикупе и подаци о накнади за помоћ и негу на коју имају право осигурана лица и пензионери. У ДевИнфо бази података ови подаци нису доступни. У Републици Србији је број корисника накнаде чак нешто већи од збира корисника додатка и увећаног додатка за помоћ и негу.

**На смештају је седморо деце из општине Косјерић, која су махом збринуте у хранитељским породицама (6).** Стопа деце на смештају је на нивоу просека Србија-југ. У резиденцијалним институцијама је 2022. године још увек једно дете са сметњама у развоју и са инвалидитетом.[[13]](#footnote-13)

Табела 5. Услугe смештаја у надлежности националног нивоа, 2022.

|  |  |  |  |
| --- | --- | --- | --- |
|  | Косјерић | | Србија-југ  (стопа) |
| **број** | **Стопа** |
| Деца која користе услуге смештаја (‰) | 7 | 4,6 | 4,6 |
| *Деца у резиденцијалним институцијама (‰)* | *1* | *0,7* | *0,3* |
| *Деца у хранитељским породицама (‰)* | *6* | *4,0* | *4,3* |
| Корисници државних домова за старе (%) | 8 | 0,3 | 0,3 |

Извор: ДевИнфо база, Републички завод за статистику.

Напомена: Стопа је на 1.000 деце.

**У државним домовима је смештено осморо старих, а одговарајући удео је на нивоу просека Србија-југ**. Током времена број и удео старих у домовима је стагнирао.[[14]](#footnote-14) С обзиром на снажан пораст броја корисника приватних домова у Србији, сагледавање само броја корисника у државним домовима постаје све мање релевантно.[[15]](#footnote-15)

## **Социјална заштита у мандату локалних самоуправа**

### **Мандат и буџетски расходи општине за социјалну заштиту**

У области социјалне заштите поред националног нивоа и јединице локалне самоуправе обезбеђују поједине услуге и додељују различите врсте новчаних давања и помоћ у натури.

Међу **услугама социјалне заштите у надлежности ЈЛС су**:

* Дневне услуге у заједници - дневни боравак, помоћ у кући, лични пратилац детета и свратиште
* Услуге подршке за самостални живот - персонална асистенција, становање уз подршку за младе који напуштају систем социјалне заштите и становање уз подршку за особе с инвалидитетом у ЈЛС које су према степену развијености изнад републичког просека
* Услуге смештаја - смештај у прихватилиште (за жртве насиља, жртве трговине људима) и предах смештај
* Саветодавно-терапијске и социјално-едукативне услуге.

Међу социјалним давањима у надлежности ЈЛС је једнократна помоћ која се додељује у случају изненадног или тренутног стања социјалне потребе или евентуално при упућивању корисника на услугу смештаја. Општине и градови обезбеђују и друге врсте помоћи (народне кухиње, субвенције, и др.). ЈЛС пружају и материјалну подршку породицама са децом која се често додељује са циљем подстицања рађања (давања приликом рођења детета, помоћ незапосленим породиљама, давања родитељима близанаца и сл.).

Локалне самоуправе финансирају и плате запослених у ЦСР који се старају о правима у надлежности локалног нивоа.

**Расходи за социјалну и дечију заштиту 2022. године у општини Косјерић су износили приближно 28,2 милиона РСД према програмској класификацији буџета.**[[16]](#footnote-16)Удео ових расхода у општинском буџету је 5,8%. Према подацима СКГО удео расхода за социјалну заштиту 2022. године на основу функционалне класификације на подручју Србија-југ је достигао 6,1% укупних локалних буџета.

*Стратегија одрживог развоја 2018-2028. општине Косјерић* укључује и област социјалне заштите.

### **Услуге социјалне заштите у надлежности локалних самоуправа**

**Обим интервенције у области услуга социјалне заштите у надлежности ЈЛС у Косјерићу је виши у односу на просек подручја Србија-југ.** У 2021. години удео укупних расхода за локалне услуге у буџету ЈЛС од 1,86% је знатно виши од просека Србија-југ (1,17%).[[17]](#footnote-17) Укупни расходи за локалне услуге су износили око 7,8 милиона РСД, а расходи по становнику чак 763 РСД, такође знатно изнад вредности просека Србија-југ (507 РСД).[[18]](#footnote-18) Када се вредности индикатора поређају од најниже ка највишој, ранг општине Косјерић и према расходима по становнику и према уделу расхода у општинском буџету је 77. Услуге социјалне заштите у надлежности ЈЛС су највећим делом финансиране из општинског буџета УНТ[[19]](#footnote-19) (80%), а осталих 20% из средстава наменских трансфера.

По подацима из 2018. године за Косјерић, [[20]](#footnote-20) укупни расходи за услуге из локалног буџета су били 4,7 милиона РСД, са нешто мањим уделом у локалном буџету него у 2021. (1,30%). Тада је забележена и знатно нижа вредност индикатора расходи по становнику (429 РСД), што указује на унапређење у обезбеђењу локалних услуга 2021. године.

**Бокс 4: Индикатори обима и величине програма**

Индикатори величине програма су број корисника и еквивалентан број корисника. Еквивалентан број корисника се рачуна на основу претпоставке о једнаком интензитету пружања услуге свим корисницима у свим ЈЛС. За помоћ у кући, на пример, еквивалентан број корисника се рачуна по моделу пет дана недељно 2 сата дневно током 12 месеци у континуитету. Тако се, стваран број корисника у датој ЈЛС умањује два пута ако се услуга пружа током целе године, пет дана недељно, али само 1 сат дневно. Такође се стваран број корисника умањује два пута ако се услуга пружа 2 сата дневно сваког радног дана, али се пружа само током 6 месеци.

Индикатори обима интервенције су расходи за услуге социјалне заштите у мандату ЈЛС, расходи по становнику и удео расхода за услуге социјалне заштите у мандату ЈЛС у локалном буџету.

**У 2021. години у Косјерићу су се обезбеђивале услуге помоћ у кући за старије и лични пратилац детета.**

Доступност најраспрострањеније услуге социјалне заштите, **помоћ у кући** за старе је на нивоу просека подручја Србија-југ. Услуга се у 2021. години обезбеђује за укупно 30 корисника од којих је 28 или 93% старих 65 и више година. Они су већином са руралног подручја (67%) и женског пола (80%). Услуга је обезбеђивана свих 12 месеци током 2021., 10 сати недељно просечно по кориснику. Доступност услуге према општој стопи обухвата (ОСО) је на нивоу просека Србија-југ (1% и 0,95%, респективно). Према другом индикатору, хипотетичкој стопи обухвата (ХСО) на основу еквивалентног броја корисника, доступност је повољнија (1% и 0,68%, респективно) захваљујући дужини и интензитету пружања услуге у складу са моделом у Боксу 4 (Табела 6).[[21]](#footnote-21)

Укупни расходи за услугу су у 2021. износили 3,7 милиона РСД, који су у финансирани 81% средствима локалног буџета УНТ, а 19% средствима наменских трансфера. Партиципација корисника у цени услуге није регистрована.

Јединични трошак, индикатор учинка ефикасности услуге у 2021. години је износио 260 РСД, сврставајући Косјерић на 26. место од 99 ЈЛС на подручју Србија-југ, када се вредности поређају од најниже до највише. У односу на просек Србија-југ од 415 РСД, у Косјерићу је ефикасност услуге знатно повољнија (Табела 6).

**Бокс 5. Индикатор учинка – доступност и ефикасност**

Доступност се мери преко стопе обухвата, стављањем у однос броја корисника услуге и популације одговарајуће старости. Општа стопа обухвата се рачуна на основу стварног броја корисника, а хипотетичка стопа обухвата на основу еквивалентног броја корисника.

Индикатор ефикасности је јединични трошак. Јединични трошак - трошак по кориснику за сат пружене услуге - представља однос укупних годишњих текућих расхода и укупног броја сати годишњег пружања услуге свим корисницима у једној локалној самоуправи.

Доступност услуге према оба индикатора се у 2021. стабилизовала, на шта указује поређење са претходним периодима и просеком Србија-југ (Табела 6).

Табела 6. Индикатори учинка за услугу помоћ у кући, 2015, 2018. и 2021.

|  |  |  |  |  |  |  |
| --- | --- | --- | --- | --- | --- | --- |
|  | **Косјерић** | | | **Србија-југ** | | |
|  | Доступност | | Ефикасност | Доступност | | Ефикасност |
|  | ОСО (%) | ХСО (%) | ЈТУ (РСД) | ОСО (%) | ХСО (%) | ЈТУ (РСД) |
| **2015** | 1,31 | 0,17 | 162 | 1,89 | 0,74 | 258 |
| **2018** | 1,10 | 0,40 | 413 | 2,17 | 0,97 | 349 |
| **2021** | 1,00 | 1,00 | 260 | 0,95 | 0,68 | 415 |

Извор: База података *Мапирање услуга социјалне заштите у надлежности ЈЛС* за 2015, 2018. и 2021. годину.

Напомена: ОСО – општа стопа обухвата; ХСО – хипотетичка стопа обухвата; ЈТУ – јединични трошак услуге.

Просек Србија-југ је непондерисан

Пружалац услуге у 2021. је из приватног непрофитног сектора, са обезбеђеном лиценцом за ову делатност.

Услугу **лични пратилац детета** у 2021. години у Косјерићу је користило просечно месечно 9 корисника до 18 година, скоро сви мушког пола (90%) и из урбане средине (100%). Услуга је пружана током целе године, 8 сати дневно пет дана у недељи. Доступност услуге, изражена општом стопом обухвата (ОСО) је износила 0,60% (удео корисника 0-17 у одговарајућем делу опште популације), скоро три пута виша просека Србија-југ (0,23%). Хипотетичка стопа обухвата (ХСО) на основу еквивалентног броја корисника од 0,60% такође је повољнија у односу на просек Србија-југ од 0,19% (Табела 7). Једнака вредност оба индикатора доступности указује на стабилност у пружању услуге корисницима пуно радно време током целе године.

Укупни расходи за ову услугу су износили 3,9 милиона РСД и са 79% су финансирани из локалног буџета УНТ, а 21% из средстава наменског трансфера.

Јединични трошак, индикатор учинка за ефикасност услуге је износио 254 РСД и повољнији је од просека Србија-југ (397 РСД) (Табела 7).[[22]](#footnote-22)

Табела 7. Индикатори учинка за услугу лични пратилац детета, 2018. и 2021.

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | **Косјерић** | | | **Србија-југ** | | |
|  |  | Доступност | | Ефикасност | Доступност | | Ефикасност |
|  |  | ОСО (%) | ХСО (%) | ЈТУ (РСД) | ОСО (%) | ХСО (%) | ЈТУ (РСД) |
| **2018** | 0,49 | | 0,24 | 247 | 0,21 | 0,12 | 272 |
| **2021** | 0,60 | | 0,60 | 254 | 0,23 | 0,19 | 397 |

Извор: База података *Мапирање услуга социјалне заштите у надлежности ЈЛС* за 2015, 2018. и 2021. годину.

Напомена: ОСО – општа стопа обухвата; ХСО – хипотетичка стопа обухвата; ЈТУ – јединични трошак услуге.

Просек Србија-југ је непондерисан

\* услуга се у 2018. обезбеђивала само за 2 корисника, који су били старији од 18 година

Доступност услуге у Косјерићу се стабилизовала у 2021. у односу на 2018. годину, када је пружана само пола године, што се одразило на ХСО. Ефикасност услуге је повољнија у односу на просек Србија-југ у оба периода. Услуга се није обезбеђивала у 2015. години.

Пружалац услуге је организација цивилног друштва са обезбеђеном лиценцом за обављање ове делатности.

### **Материјална подршка у надлежности локалне самоуправе**

**Укупни расходи за материјалну подршку у надлежности ЈЛС у општини Косјерић у 2021. години износили су 3,2 милиона РСД, односно приближно 316,5 РСД по становнику.**[[23]](#footnote-23) Од укупног буџета издвојено је 0,77% за ове намене. Када се вредности поређају од најниже ка највишој, ранг општине Косјерић према ова два индикатора је 5 (расходи по становнику), односно 7 (удео расхода) у односу на 99 ЈЛС на подручју Србија-југ. Вредност оба индикатора је далеко испод непондерисаног просека Србија-југ (1.437 РСД и 2,8%, респективно). Новчана давања су практично једини вид материјалне подршке (94,2) (Табела 8).

**Готово целокупна материјална подршка (приближно 3 милиона РСД, односно 92,6%) у општини Косјерић додељивана је уз проверу материјалног стања 2021. године.** Управо ова давања су посебно релевантна за смањење сиромаштва на локалном нивоу. Овај удео је значајно изнад просека Србија-југ, који је износио 51,8%.

Табела 8. Расходи за материјалну подршку у надлежности ЈЛС, општина Косјерић, 2021.

|  |  |
| --- | --- |
| **Новчана давања** | **3.033.905** |
| Једнократна новчана помоћ (ЈНП) | 388.559 |
| Накнада за елементарне непогоде | 722.500 |
| Једнократна новчана помоћ за  побољшање стамбених услова | 368.139 |
| Једнократна новчана помоћ –  за коришћење права из здравствене заштите | 747.202 |
| Једнократна новчана помоћ за  уџбенике и школски прибор | 220.155 |
| Једнократна новчана помоћ за огрев | 393.420 |
| Једнократна новчана помоћ за  набавку одеће и обуће | 98.930 |
| Постпенална подршка | 25.000 |
| Новчано давање за незапослене породиље | 70.000 |
| **Помоћ у натури** | **186.464** |
| Субвенционисање трошкова комуналних услуга  (грејање, вода и чистоћа) | 44.000 |
| Надокнада трошкова сахране | 115.650 |
| Друго: Регулисање личне документације | 2.494 |
| Опрема за кориснике за услугу смештаја | 24.320 |

Извор: База података *Мапирање материјалне подршке у надлежности ЈЛС* 2021. године.

**Бокс 6. Величина програма и обухват**

Праћење фактичког броја корисника различитих врста материјалне подршке на локалном нивоу не обезбеђује адекватне информације, пошто није у питању основно право које се додељује у свим ЈЛС по једнаким критеријумима. У зависности од локалне политике и тренутних околности, поједине ЈЛС могу да додељују велике износе материјалне подршке малом броју корисника, а поједине веома мале, безначајне суме великом броју угрожених. Да би се обезбедила упоредивост, потребно је да се израчуна колико би свака ЈЛС имала корисника у хипотетичкој ситуацији када би сваки корисник на годишњем нивоу добио једнаку суму помоћи у висини једне нето просечне зараде. Тај еквивалентни (хипотетички) број корисника је индикатор величине програма у појединим општинама и градовима:

ЕКПЗ

* ЕKПЗ – еквивалентан (хипотетички) број корисника помоћи у висини једне нето просечне зараде
* ПЗ – просечна месечна зарада по запосленом без пореза и доприноса у РС
* Обухват, хипотетичка општа стопа обухвата, као индикатор учинка представља однос између ЕKПЗ и укупног броја домаћинстава у датој ЈЛС.

Хипотетичка општа стопа обухвата материјалном подршком је ниска, износила је свега 1,2% 2021. године и значајно је испод нивоа непондерисаног просека за подручје Србија-југ (5,6%). Према овом индикатору ранг ЈЛС је 3, што значи да само две општине имају мању покривеност домаћинстава материјалним подршкама.

У односу на 2018. годину сви основни индикатори материјалне подршке су били значајно повољнији. Удео расхода за материјалне подршке у локалном буџету је био готово шест пута већи (4,5%), а расходи по становнику пет пута (1.508РСД). И вредност ХСО је била вишеструко виша (8,7%). [[24]](#footnote-24)

### **Социјална заштита на локалном нивоу: резиме и препоруке**

Спроведена анализа показује да је удео расхода за социјалну и дечију заштиту у локалном буџету у општини Косјерић приближно на нивоу просека издвајања на подручју Србија-југ 2022. године. Према налазима мапирања обим интервенције у области услуга социјалне заштите је знатно виши од просека Србија-југ, док је у домену материјалне подршке у надлежности ЈЛС веома мали, значајно испод просека. Улагања у материјалну подршку су двоструко мања од улагања у услуге. Готово целокупна материјална подршке је усмерена на сиромашне и додељује се у виду новчаних давања.

У односу на 2018. годину обим интервенције у области услуга социјалне заштите је повећан, док су основни индикатори материјалне подршке значајно погоршани.

У 2021. години у Косјерићу су се обезбеђивале услуге помоћ у кући за старе и лични пратилац детета.

Доступност услуге помоћ у кући је на нивоу просека Србија-југ, чак и изнад просека према критеријуму хипотетичке стопе обухвата, а ефикасност је упадљиво повољнија. И индикатори учинка услуге лични пратилац детета су изнад просека подручја. Обе услуге су унапређене, стабилизовале су се и пружају се током целе године.

У области заштите деце без родитељског старања доминира хранитељски смештај, што треба да се истакне као посебно позитивна одлика система. Једно дете са сметњама у развоју и са инвалидитетом је међутим и даље у резиденцијалној институцији. У том контексту потребно је да се уложе додатни напори и на локалном нивоу ради подршке биолошким породицама.

На основу расположивих података, у наредном периоду би у области социјалне заштите у делу у коме је за њу надлежна локална самоуправа, поред унапређења доступности већ успостављених услуга, приоритет требало да буде ширење понуде и спектра различитих сервиса. За поједине циљне групе, као на пример за одрасле особе са инвалидитетом и за жртве породичног насиља услуге нису уопште доступне. *Стратегија одрживог развоја општине Косјерић 2018-2028*. у оквиру стратешког циља *Унапређење квалитета живота и брига о рањивим категоријама становништва* од услуга помиње једино персоналне асистенте.[[25]](#footnote-25) У другим срединама успостављене су и услуге дневног боравка за децу и младе са сметњама у развоју и са инвалидитетом, за стара лица и за одрасле особе са инвалидитетом, помоћ у кући за децу са сметњама у развоју, услуге подршке за жртве породичног насиља, услуге интензивне подршке породицама у којима постоји ризик од измештања деце, предах, саветовалишта, становање уз подршку за младе који напуштају систем заштите и за особе са инвалидитетом и сл. Посебно је значајно да се сагледају могућности за успостављање међуопштинских услуга, као и за коришћење капацитета суседних локалних самоуправа за услуге попут склоништа за жртве насиља. Истраживање потреба на локалном нивоу би омогућило да се сагледају даљи приоритети у области услуга.

Додатно, повезивање са институцијама изван социјалне заштите је важно имајући у виду неповољне податке о вакцинацији деце против малих богиња и високој стопи самоубистава.

С обзиром на изузетно низак обухват програмом НСП, додатни напор локалне самоуправе требао би да буде усмерен на ширење информација, па и на помоћ угроженим лицима да остваре ово право које се финансира са националног нивоа. Посебно треба да се нагласи да деца која остварују право на додатак и увећани додатак за помоћ и негу могу да остваре право на увећани износ дечијег додатка без провере материјалног стања и других услова,[[26]](#footnote-26) што се недовољно користи у многим срединама у Србији.[[27]](#footnote-27)

Најзад, израда/усвајање стратешких докумената и планова у области социјалне заштите би свакако омогућила свеобухватније сагледавање проблема, утврђивање приоритета и праћење напретка.

# **Здравствена заштита**

Здравствена заштита у Србији је претежно у надлежности националног нивоа, поготово од доношења новог Закона о здравственој заштити 2019. године, када и оснивачка права за установе примарне здравствене заштите прелазе са јединица локалне самоуправе на Републику, односно аутономну покрајину. Према новим законским решењима јединице локалне самоуправе остају оснивачи само апотекарских установа на својој територији.

Друштвена брига за здравље на нивоу ЈЛС између осталог подразумева праћење здравственог стања становништва и рада система здравствене заштите, као и стварање услова за приступачност и уједначеност коришћења примарне здравствене заштите. Важан део друштвене бриге за здравље на нивоу ЈЛС остаје доношење и спровођење програма за очување и заштиту здравља од загађења животне средине, као и систематско испитивање исправности и квалитета животних намирница, воде за пиће и сличних фактора ризика који могу штетно да утичу на здравље.[[28]](#footnote-28) ЈЛС обезбеђују и средства за вршење оснивачких права над здравственим установама чији су оснивач (односно апотекама). Уколико обезбеде средства у буџету, општине и градови могу и додатно да улажу у здравствене установе у јавној својини на својој територији како би се повећала доступност и приступачност (изнад норматива и стандарда који су предвиђени за простор, опрему, кадрове, и др.). Јединица локалне самоуправе обезбеђује и рад мртвозорске службе.

**Расходи за програм здравствене заштите 2022. године у општини Косјерић су износили приближно 701,2 хиљаде РСД на основу програмске класификације буџета.[[29]](#footnote-29)** Удео ових расхода у општинском буџету је 0,14%. Према подацима СКГО удео расхода за здравствену заштиту 2022. године на основу функционалне класификације на подручју Србија-југ је 1,5% укупних локалних буџета.

Удео расхода за ове намене је значајно испод просека издвајања на подручју Србија-југ 2022. године (1,5%).

**Капацитети здравствене заштите исказани преко броја лекара у примарној здравственој заштити на 1.000 становника у општини Косјерић су приближно на нивоу просека Србија-југ, у појединим сегментима и нешто повољнији.**

Табела 9. Број лекара у примарној здравственој заштити на 1.000 становника (у ‰), 2021.

|  |  |  |
| --- | --- | --- |
|  | Косјерић | Србија-југ |
| Здравствена заштита деце | 2,0 | 1,8 |
| Здравствена заштита жена | 0,2 | 0,2 |
| Здравствена заштита одраслог становништва | 1,2 | 0,7 |
| Стоматолошка заштита деце и омладине | 0,6 | 0,7 |

Извор: ДевИнфо база, Републички завод за статистику.

**Имунизација деце против дифтерије, тетануса и великог кашља је потпуна, и изнад је просека Србија-југ. Проценат деце која су вакцинисана против малих богиња је врло низак, и испод је просека.**

Табела 10. Имунизација, 2021.

|  |  |  |
| --- | --- | --- |
|  | Косјерић | Србија-југ |
| Проценат деце која су вакцинисана против дифтерије, тетануса и великог кашља у првој години живота | 100,0 | 91,1 |
| Проценат деце која су вакцинисана против малих богиња у првих 18 месеци живота | 74,0 | 80,3 |

Извор: ДевИнфо база, Републички завод за статистику.

**Бокс 7. ЦОР Индикатори доброг здравља за локално становништво**

Међу индикаторима уз помоћ којих се прате циљеви одрживог развоја у сфери доброг здравља за локални ниво у ДевИнфо бази су доступни индикатори Стопа неонаталне смртности (3.2.2.), Инциденца туберкулозе на 100.000 становника (3.3.2) и Стопа смртности услед самоубиства на 100.000 становника (3.4.2).

Уместо ЦОР индикатора Стопа смртности деце испод 5 година старости (3.2.1) у ДевИнфо бази се прати стопа смртности одојчади, уместо индикатора Удео циљне популације обухваћене свим вакцинама из националног програма (3.б.1) расположив је податак о проценту деце која су вакцинисана против дифтерије, тетануса, као и о проценту деце која су вакцинисана против малих богиња у првих 18 месеци живота, а уместо индикатора Густина и дистрибуција здравствених радника на 10.000 становника (3.ц.1) расположиви су подаци о броју лекара у примарној здравственој заштити на 1.000 становника.

**Неонатална и смртност одојчади** у општини Косјерић је испод вредности индикатора које су забележене на подручју Србија-југ на основу десетогодишњег просека. Вредности ових индикатора од године до године варирају (Табела 11 и Графикон 4). На нивоу ЈЛС није одговарајуће да се овакве појаве прате на годишњем нивоу (Бокс 8).

**Стопа смртности услед самоубиства** на 100.000 становника је 2022. године у општини Косјерић виша него на подручју Србија-југ (Табела 11). Током времена ова стопа такође варира, а десетогодишњи просек (32,5) је значајно изнад вредности која је забележена у 2022. години (19,6), као и десетогодишњег просека за подручје Србија-југ (14,6).[[30]](#footnote-30)

Табела 11. Изабрани индикатори смртности (‰)

|  |  |  |
| --- | --- | --- |
|  | Косјерић | Србија-југ |
| Стопа неонаталне смртности, 2022. (‰) | 0,0 | 2,6 |
| Стопа неонаталне смртности, просек 2012-2022. (‰) | 2,6 | 4,5 |
| Стопа смртности одојчади, 2022. (‰) | 0,0 | 3,8 |
| Стопа смртности одојчади, просек 2012-2022. (‰) | 5,2 | 5,9 |
| Стопа смртности услед самоубиства на 100.000 становника, 2022. | 19,6 | 12,5 |

Извор: ДевИнфо база, Републички завод за статистику.

**Бокс 8. Недостатак анализе смртности деце у једној години на локалном нивоу**

У условима када су апсолутни бројеви мали, а појаве ретке, дефинисање индикатора на годишњем нивоу може да буде заваравајуће. У случају да једно одојче умре, ако је укупно 100 живорођених, стопа изражена у ‰ је 10. У претходној или наредној години, уколико не умре ни једно одојче стопа је нула. Вишегодишњи просек је свакако бољи индикатор.

Графикон 4: Стопа смртности одојчади, 2012-2022. (‰)

Извор: ДевИнфо база, Републички завод за статистику.

Према подацима 2021. године **инциденца туберкулозе** на 100.000 становника у општини Косјерић је била на нултом нивоу, док је просек Србија-југ износио 3,4. Посматрано на нивоу десетогодишњег просека, нема разлике између ове општине и просека, с тим што су вредности индикатора знатно више на обе територијалне јединице (13,2).[[31]](#footnote-31) Нагло смањење 2020. године се пре свега може приписати специфичним условима функционисања здравственог система и постављања дијагноза у време пандемије изазване корона вирусом.

1. Закон о социјалној заштити. Службени гласник РС 24/11 и 117/2022 - одлука УС и Закон о финансијској подршци породици са децом. Службени гласник РС 113/17 и 50/18. 46/21 - одлука УС, 51/21 - одлука УС, 53/21 - одлука УС, 66/21, 130/21, 43/23 - одлука УС 62/23. [↑](#footnote-ref-1)
2. Подручје Србија-југ обухвата Регион Шумадије и Западне Србије и Регион Јужне и Источне Србије. [↑](#footnote-ref-2)
3. Према Уредби о утврђивању јединствене листе развијености региона и локалне самоуправе за 2014. годину.

   <https://www.pravno-informacioni-sistem.rs/SlGlasnikPortal/eli/rep/sgrs/vlada/uredba/2014/104/1>. Општина би задржала исти статус и према новијим подацима. Рангирање ЈЛС према подацима за 2020. годину на основу истраживања Јакопин и Чокорило (2022). Регионални покретачи раста у Републици Србији. Београд: Републички завод за статистику, стр.68. [↑](#footnote-ref-3)
4. Укупан број ЈЛС на подручју Србија-југ је 99. [↑](#footnote-ref-4)
5. Закон о финансијској подршци породици са децом. Службени гласник РС 113/17 и 50/18. 46/21 - одлука УС, 51/21 - одлука УС, 53/21 - одлука УС, 66/21, 130/21, 43/23 - одлука УС 62/23, члан 31 и 33. [↑](#footnote-ref-5)
6. Према Закону о финансијској подршци породици са децом, члан 26 „Дечији додатак припада детету ако има својство ученика основне школе, односно својство редовног ученика средње школе до завршетка средњошколског образовања, а најдуже до навршених 20 година живота”. Право може да оствари и дете над којим је продужено родитељско право најдуже до 26 година, али је удео ове деце веома мали. [↑](#footnote-ref-6)
7. Податак се односи на ДевИнфо индикатор *Удео корисника дечијег додатка у укупној популацији деце* који у овом документу није коришћен с обзиром да је прецизније да се обухват рачуна стављањем у однос броја корисника са старосном групом 0-19, а не са старосном групом 0-17 (популација деце). [↑](#footnote-ref-7)
8. У другој половини 2020. године право на дечији додатак остварује се ако укупан месечни приход породице, остварен у три месеца који претходе месецу у коме је поднет захтев, по члану породице не прелази цензус од 10.708 РСД. Министарство за рад, запошљавање, борачка и социјална питања (2022). Решење о номиналним износима родитељског додатка, паушала за набавку опреме за дете и дечијег додатка и цензуса за остваривање права на дечији додатак од 1. јула 2022. године. [↑](#footnote-ref-8)
9. Према ранијем истраживању Станић, K. (2012) које је спроведено за потребе скупа размене искустава *Додељивање права на дечији додатак и новчану социјалну помоћ*, разлике у обухвату програмом и НСП и ДД се само у појединим ЈЛС могу објаснити различитим нивоом животног стандарда становништва. Одступања су резултат разнолике административне праксе, различитог поступања у случају теренског рада и дискреционог приписивања пропуштених зарада, па и дефинисања концепта заједничког домаћинства. У појединим срединама присутни су и стигма и недовољна информисаност потенцијалних корисника. [↑](#footnote-ref-9)
10. Републички фонд за пензијско и инвалидско осигурање (2023). *Статистички годишњи билтен 2022.* [↑](#footnote-ref-10)
11. Подаци ДевИнфо базе, индикатори *Број корисника основног додатка за помоћ и негу другог лица и Број корисника увећаног додатка за помоћ и негу другог лица.* [↑](#footnote-ref-11)
12. Разлике су на другој децимали, с обзиром да су вредности за Косјерић 0,34, а за Србија-југ 0,28. [↑](#footnote-ref-12)
13. Подаци ДевИнфо базе, индикатор *Број деце са инвалидитетом у резиденцијалним институцијама.* [↑](#footnote-ref-13)
14. Подаци ДевИнфо базе података, индикатор *Број корисника државних домова који имају 65 и више година*. [↑](#footnote-ref-14)
15. Капацитети приватних домова за старе готово су се изједначили да са онима у јавном сектору. У 240 приватних домова је 2020. године било смештено приближно 6.270 корисника старијих од 65 година, док је у јавном сектору у домовима за старе било приближно 5.900 корисника (65+), а у домовима за лица са тешкоћама 664 корисника. Републички завод за социјалну заштиту (2021). *Извештај о раду установа социјалне заштите за смештај одраслих и старијих корисника за 2020. годину*, Београд. [↑](#footnote-ref-15)
16. *Годишњи извештај о учинку програма за 2022. годину са извештајем о учинку на унапређењу родне равноправности са додатним напоменама, објашњењима и образложењима општине Косјерић.* [↑](#footnote-ref-16)
17. Подаци на основу истраживања *Мапирање услуга социјалне заштите и материјалне подршке у надлежности ЈЛС у Републици Србији за 2021. (необјављено).* [↑](#footnote-ref-17)
18. Као и за индикатор удео расхода за услуге у буџету ЈЛС, просек је непондерисан и не укључује ЈЛС које немају расходе за услуге [↑](#footnote-ref-18)
19. Скраћеница УНТ означава локални/општински буџет умањен за средства наменских трансфера [↑](#footnote-ref-19)
20. Подаци за 2018. годину су на основу истраживања Матковић и Страњаковић (2020). *Мапирање услуга социјалне заштите и материјалне подршке у надлежности ЈЛС*. Београд: Тим за социјално укључивање и смањење сиромаштва Владе Републике Србије. [↑](#footnote-ref-20)
21. Дефиницију индикатора видети у Боксу 5, а дефиницију еквивалентног броја корисника у Боксу 4. [↑](#footnote-ref-21)
22. Дефиницију индикатора видети у Боксу 5, а дефиницију еквивалентног броја корисника у Боксу 4. [↑](#footnote-ref-22)
23. Подаци на основу истраживања *Мапирање услуга социјалне заштите и материјалне подршке у надлежности ЈЛС у Републици Србији за 2021. (необјављено)*. [↑](#footnote-ref-23)
24. База података материјалне подршке у надлежности ЈЛС за 2018. годину. [↑](#footnote-ref-24)
25. *Стратегија одрживог развоја општине Косјерић 2018-2028*., стр. 74. [↑](#footnote-ref-25)
26. Закон о финансијској подршци породици са децом, члан 30. [↑](#footnote-ref-26)
27. Центар за социјалну политику СП (2023). *Анализа подршка образовању деце у 20 општина и градова у Србији*, израђена у оквиру пројекта „Унапређени равноправни приступ и завршавање предуниверзитетског образовања за децу којој је потребна додатна образовна подршка – УЧИМО СВИ ЗАЈЕДНО“, који спроводе Министарство просвете у сарадњи са УНИЦЕФ-ом, уз подршку Делегације ЕУ у Србији. [↑](#footnote-ref-27)
28. Закон о здравственој заштити. Службени гласник РС 25/2019, члан 13. [↑](#footnote-ref-28)
29. *Годишњи извештај о учинку програма за 2022. годину са извештајем о учинку на унапређењу родне равноправности са додатним напоменама, објашњењима и образложењима општине Косјерић.* [↑](#footnote-ref-29)
30. ДевИнфо база података, индикатор *Стопа смртности услед самоубиства на 100.000 становника 2012-2022.* [↑](#footnote-ref-30)
31. ДевИнфо база података, индикатор *Инциденца туберкулозе на 100.000 становника 2012-2022.* [↑](#footnote-ref-31)